କଟକଃ ଶିକ୍ଷାଦାନ କ୍ଷେତ୍ରରେ କୋଭିଡ-୧୯ ବୈଶ୍ୱିକ ମହାମାରୀର ପ୍ରତିକୂଳ ପ୍ରଭାବ ହେତୁ ସି.ବି.ଏସ୍.ଇ, ଉଚ୍ଚ ମାଧ୍ୟମିକ ବିଜ୍ଞାନ ଶ୍ରେଣୀର ବିଭିନ୍ନ ବିଷୟର ସିଲାବସ୍କୁ ପାଖାପାଖି ତିରିଶ ପ୍ରତିଶତ କମାଇଅଛି। ନିକଟରେ ଉଚ୍ଚ ମାଧ୍ୟମିକ ଶିକ୍ଷା ପରିଷଦ, ଓଡିଶା ଅନୁକୂଳ ଭାବରେ ସିଲାବସ ହ୍ରାସ କରିବା ଏକ ସ୍ୱାଗତଯୋଗ୍ୟ ପଦକ୍ଷେପ। ଯେଉଁ ସତୁରି ପ୍ରତିଶତ ବିଷୟ ରହିଲା ତାକୁ ସୁସଂହତ ଭାବରେ ନ ପଢ଼ାଇଲେ ସର୍ବ ଭାରତୀୟ ସ୍ତରର ଇଞ୍ଜିନିୟରିଂ ଓ ମେଡିକାଲ ପ୍ରବେଶିକା ପରୀକ୍ଷାରେ ରାଜ୍ୟର ଛାତ୍ର ଛାତ୍ରୀଙ୍କ ଫଳାଫଳ ସନ୍ତୋଷଜନକ ନ ହୋଇପାରେ ଏପରି ଆଶଙ୍କା ବହୁ ଶିକ୍ଷାବିତ୍ ପ୍ରକାଶ କରିଛନ୍ତି।
ବହୁ ଶିକ୍ଷାବିତ୍ ମାନଙ୍କର ମତ। ପୁନର୍ବାର ପ୍ରାକ୍ଟିକାଲ ପରୀକ୍ଷା ମଧ୍ୟ କରିବାକୁ ହେବ। ଆଉମଧ୍ୟ ମେ-ଜୁନ୍ ମାସର ପ୍ରଚଣ୍ଡ ଗ୍ରୀଷ୍ମ ପ୍ରବାହ ପରୀକ୍ଷା କରାଇବାରେ ଏକ ବଡ ପ୍ରତିବନ୍ଧକ ହେବ।
ସିଲାବସ୍ ହ୍ରାସ କରିବା ବେଳେ ପ୍ରାକ୍ଟିକାଲ ସିଲାବସ୍ ଅଧିକ ହ୍ରାସ କରିଥିଲେ ନଭେମ୍ବର ମାସରୁ ଆରମ୍ଭ ହେଉଥିବା ଶ୍ରେଣୀଗୃହ ଶିକ୍ଷାଦାନରେ ମିଳୁଥିବା ସମୟ ମଧ୍ୟରେ ଥିଓରୀ ବିଷୟ ସାରିବା ପାଇଁ ସମୟକୁ ବାଣ୍ଟିବା ସହଜ ହେବ ବୋଲି ଆଶା କରାଯାଇପାରେ। ବର୍ତ୍ତମାନ ସିଲାବସ୍ରୁ ବିଭିନ୍ନ ବିଷୟର ଯେଉଁସବୁ ପାଠ୍ୟ ଉଠାଇ ଦିଆଯାଇଅଛି ସେ କ୍ଷେତ୍ରରେ ସି.ବି.ଏସ.ଇ ଓ ସି.ଏଚ.ଏସ.ଇ ନେଇଥିବା ପଦକ୍ଷେପରେ ତାଳମେଳ ନ ଥିବା ଜଣାପଡୁଅଛି। ଅତିତରେ ସି.ବି.ଏସ୍.ଇ ସିଲାବସ୍କୁ ସରକାରୀ ସ୍ତରରେ ଗ୍ରହଣ କରାଯିବାରୁ ରାଜ୍ୟ ପାଠ୍ୟପୁସ୍ତକ ପ୍ରଣୟନ ଓ ପ୍ରକାଶନ ସଂସ୍ଥା ବିଜ୍ଞାନ ପୁସ୍ତକ ଗୁଡିକୁ ପୂର୍ନ ଲିଖନ କରାଇଥିଲା।
ଏହା ଉଚ୍ଚ ମାଧ୍ୟମିକ ଶିକ୍ଷା ପରିଷଦ ଅନୁମୋଦିତ ପୁସ୍ତକଭାବରେ ବର୍ତ୍ତମାନ ପ୍ରଚଳିତ। ବର୍ତ୍ତମାନ ସି.ବି.ଏସ୍.ଇ ତାର ସିଲାବସ୍କୁ ପରିବର୍ତ୍ତନ କରିଥିବାରୁ ଉଚ୍ଚମାଧ୍ୟମିକ ଶିକ୍ଷା ପରିଷଦ ଠିକ୍ ସେହି ଅନୁସାରେ ପରିବର୍ତ୍ତନ କରିବା ଆବଶ୍ୟକ ଥିଲା, କିନ୍ତୁ ସେପରି ହୋଇନାହିଁ। ଏହା ପଛରେ କୌଣସି ଯୁକ୍ତିଯୁକ୍ତ କାରଣ ଥିବା ପରି ମନେ ହେଉନାହିଁ। ସର୍ବ ଭାରତୀୟ ଇଞ୍ଜିନିୟରିଙ୍ଗ ଓ ମେଡିକାଲ ପ୍ରବେଶିକା ପରୀକ୍ଷା ପ୍ରଶ୍ନପତ୍ର ସି.ବି.ଏସ୍.ଇ ସିଲାବସ୍ ଅନୁସାରେ ପ୍ରସ୍ତୁତ ହେବ। ଯେଉଁ ସବୁ ବିଷୟ ଗୁଡିକ ସି.ବି.ଏସ୍.ଇ ରଖିଛି ତାହା ସି.ଏଚ.ଏସ୍.ଇ ସିଲାବସରେ ନଥିବାରୁ ପଢ଼ାଯିବ ନାହିଁ ଏବଂ ସେହି ସବୁ ବିଷୟରୁ ପ୍ରବେଶିକା ପରୀକ୍ଷାରେ ପ୍ରଶ୍ନ ଆସିଲେ ଆମ ପିଲାମାନେ ଅସୁବିଧାର ସମ୍ମୁଖୀନ ହେବେ ଏବଂ କମ୍ ମାର୍କ ପାଇବେ ବୋଲି ବିଶିଷ୍ଟ ଶିକ୍ଷାବିତ୍ ଓ ବୁଦ୍ଧିଜୀବି ମାନେ ଆଶଙ୍କା ପ୍ରକାଶ କରିଛନ୍ତି।
ଏ କ୍ଷେତ୍ରରେ କିଛି ଉଦାହରଣକୁ ତର୍ଜମା କଲେ ଆଲୋଚ୍ୟ ବିଷୟଟି ସ୍ପଷ୍ଟ ହୋଇଯିବ। କେମେଷ୍ଟ୍ରିରେ ବାୟୋମଲିକ୍ୟୁଲ୍, ଫିଜିକ୍ସରେ ଇଲେକ୍ଟ୍ରନିକ୍ସ ଓ ମ୍ୟାଗ୍ନେଟିଜିମ୍ର କେତେକ ଅଂଶ ଏବଂ ଗଣିତରେ ପ୍ରୋବାବିଲିଟି ସି.ବି.ଏସ୍.ଇ ସିଲାବସରେ ଥିବାବେଳେ, ସି.ଏଚ.ଏସ୍.ଇ ସିଲାବସରେ ନାହିଁ। ବହୁ ଶିକ୍ଷାବିତ୍ ମାନଙ୍କର ମତ ଯେ ଶିକ୍ଷାଦାନ ବର୍ଷ ବର୍ତ୍ତମାନ ପ୍ରଚଳିତ ଜୁନ୍ରୁ ମେ ମାସ ପରିବର୍ତ୍ତେ ଜାନୁୟାରୀରୁ ଡିସେମ୍ବର ମାସ ହେଲେ ପାଠପଢ଼ା, ପରୀକ୍ଷା କରାଇବା ଆଦି ଅଧିକ ସୁସଂହତ ହେବ ଏବଂ ଏ କ୍ଷେତ୍ରରେ ଆବଶ୍ୟକ ସ୍ଥଳେ ରାଜ୍ୟ ସରକାର କେନ୍ଦ୍ର ସରକାରଙ୍କ ସହ ଆଲୋଚନା କରିବା ଉଚିତ୍ ଏବଂ ଏଥିରେ ବରିଷ୍ଠ ଅଭିଜ୍ଞ ଅବସରପ୍ରାପ୍ତ ଶିକ୍ଷକ, ଶିକ୍ଷୟତ୍ରୀ ମାନଙ୍କୁ ସାମିଲ କଲେ ଭଲ ହେବ। ତେବେ ବର୍ତ୍ତମାନ ନଭେମ୍ବର ମାସରୁ ଶ୍ରେଣୀଗୃହ ଶିକ୍ଷାଦାନ ଆରମ୍ଭ ହୋଇପାରିଲେ ଉପଯୁକ୍ତ ସମୟରେ ପରୀକ୍ଷା ହେଉ।
